《题安仲华秀实卷》
明代·张以宁

我有石田南涧浔，十年不归秋草深。羡君市隐少尘事，教子笔耕多古心。

夜露上花垂白玉，秋风吹穗卷黄金。由来陇亩真足乐，何自细听梁父吟。

作者简介：(1301—1370)元明间福建古田人，字志道，学者称翠屏先生。元泰定中，以《春秋》举进士，由黄岩判官进六合知县，坐事免官，滞留江淮十年。后官至翰林侍读学士。明师克元都，复授侍讲学士。洪武三年出使安南，死于返程途中。有《春王正月考》、《翠屏集》。